แรงซื้อหุ้นบลูชิพดัน SET ปิดบวก 12 จุด ทะลุ 1,700 จุด ในรอบกว่า 1 เดือน
แรงซื้อหุ้นบลูชิพดัน SET ปิดบวก 12 จุด ทะลุ 1,700 จุด ในรอบกว่า 1 เดือน โดยดัชนีปิดตลาดวันนี้ ที่ระดับ 1,701.87 จุด บวก 11.79 จุด หรือ 0.70% มูลค่าการซื้อขาย 4.95 หมื่นล้านบาท
26 ก.ค. 2561

ผู้สื่อข่าวรายงานว่า ดัชนีปิดตลาดวันนี้ ที่ระดับ 1,701.87 จุด บวก 11.79 จุด หรือ 0.70% มูลค่าการซื้อขาย 4.95 หมื่นล้านบาท
10 หุ้นดันดัชนีวันนี้

นายวิวัฒน์ เตชะพูลผล รองกรรมการผู้จัดการและหัวหน้าฝ่ายวิเคราะห์ทางเทคนิค บล.ทิสโก้ เปิดเผยว่า ตลาดหุ้นไทยได้รับ Sentiment บวกจากตลาดหุ้นเอเชียที่ส่วนใหญ่ปรับตัวขึ้น เนื่องจากตลาดคลายความกังวลสงครามการค้าหลังจากสหรัฐฯและสหภาพยุโรป (EU) ส่งสัญญาณยุติข้อพิพาทการค้า และเชื่อว่าสหรัฐฯกับจีนก็น่าจะเจรจากันได้ ประกอบกับค่าเงินบาทที่แข็งค่าขึ้นเล็กน้อย ทำให้คาดว่าต่างชาติอาจจะกลับมาซื้อหรือชะลอการขายหลังจากที่ขายสุทธิเล็กน้อยเมื่อวานนี้
ส่วนแนวโน้มสัปดาห์หน้าคาดว่าตลาดหุ้นไทยมีโอกาสปรับขึ้นในกรอบจำกัด หลังจากเดือนก.ค.ดัชนีปรับขึ้นมาแล้วกว่า 6% แต่ยังเป็นโมเมมตัมที่จะปรับขึ้นต่อได้ โดยมองว่าการปรับขึ้นในระยะต่อไปอาจจะช้าลง และตลาดก็เริ่มกังวลว่ากองทุนในประเทศจะกลับมาขายหรือไม่หลังจากที่ได้เข้าซื้อสุทธิมามากในช่วงก่อนหน้านี้
อย่างไรก็ตาม การปรับลดลงของดัชนีก็จะไม่มากนัก แม้คาดว่าอาจจะมีแรงขายทำกำไรหลังจากที่บริษัทจดทะเบียนขนาดใหญ่ประกาศผลประกอบการไตรมาส 2/61 ในสัปดาห์หน้า แต่ก็เชื่อว่าตลาดยังได้ปัจจัยหนุนจากต่างประเทศที่จีนออกมาตรการกระตุ้นเศรษฐกิจครั้งใหญ่ ซึ่งหากเศรษฐกิจของจีนฟื้นตัวขึ้นก็จะช่วยกระตุ้นเศรษฐกิจของเอเชียให้ดีขึ้นด้วย
“ลงก็ไม่ลงมาก-ขึ้นก็ไม่เกิน 1,720 จุด ตลาดยังเป็น Sideway up แต่การขึ้นจะไม่เหมิอนกับในช่วง 2 สัปดาห์ที่ผ่านมา หุ้นขนาดใหญ่น่าจะถูกขายทำกำไรหลังจากประกาศผลประกอบการออกมา สัปดาห์หน้าคาดว่าจะมีหุ้นในกลุ่มพลังงาน และปิโตรเคมีที่จะประกาศผลประกอบการไตรมาส 2/61 ซึ่งคาดว่าจะออกมาดี แต่ตรงนี้ตลาดรับรู้แล้ว ทำให้เกิดการ sell on good news” นายวิวัฒน์ กล่าว
ตลาดหลักทรัพย์ฯจะหยุดทำการในวันพรุ่งนี้ (27 ก.ค.) เนื่องในวันอาสาฬบูชา และวันจันทร์ (30 ก.ค.) ซึ่งเป็นวันหยุดชดเชยวันเฉลิมพระชนมพรรษาสมเด็จพระเจ้าอยู่หัว ทั้งนี้ มองแนวรับสัปดาห์หน้าบริเวณ 1,680 จุด และแนวต้านที่ 1,720 จุด
อนึ่ง ดัชนีตลาดหุ้นไทยได้ปรับตัวขึ้นทะลุระดับ 1,700 จุด อีกครั้งในรอบ 1 เดือนครึ่ง นับตั้งแต่ดัชนีหลุดระดับ 1,700 จุด เมื่อวันที่ 15 มิ.ย. 2561
ส่วนหลักทรัพย์ที่มีมูลค่าการซื้อขายสูงสุด 5 หลักทรัพย์ ได้แก่
PTT มูลค่าการซื้อขาย 3,520.20 ล้านบาท ปิดที่  51.75 บาท เพิ่มขึ้น 0.75 บาท
PTTEP มูลค่าการซื้อขาย 2,703.88 ล้านบาท ปิดที่ 138.00 บาท เพิ่มขึ้น 3.50 บาท
CPALL มูลค่าการซื้อขาย 1,948.23 ล้านบาท ปิดที่  76.00 บาท ลดลง  0.50 บาท
KBANK มูลค่าการซื้อขาย 1,642.82 ล้านบาท ปิดที่ 215.00 บาท เพิ่มขึ้น 5.00 บาท
SCB   มูลค่าการซื้อขาย 1,590.35 ล้านบาท ปิดที่ 136.50 บาท เพิ่มขึ้น 3.50 บาท